再過超然臺贈太守霍翔
作者：蘇軾
朝代：宋

paragraphs: 昔飲雩泉別常山，天寒歲在龍蛇間。
山中兒童拍手笑，問我西去何當還。
十年不赴竹馬約，扁舟獨與漁蓑閑。
重來父老喜我在，扶挈老幼相遮攀。
當時襁褓皆七尺，而我安得留朱顔。
問今太守爲誰歟，護羌充國鬢未斑。
躬持牛酒勞行役，無復杞菊嘲寒慳。
超然置酒尋舊迹，尚有詩賦鑱堅頑。
孤雲落日在馬耳，照耀金碧開烟鬟。
邞淇自古北流水，跳波下瀨鳴玦環。
願君談笑作石埭，坐使城郭生溪灣。